Predkladacia správa

Vypracovanie predloženého materiálu vychádza zo snahy nezastaviť, resp. nespomaliť súčasný trend v rozvoji bývania.
Vláda Slovenskej republiky v programovom vyhlásení sa zaviazala vytvoriť podmienky na realizáciu v priemere 14 tis. bytov ročne. Nadväzne na prijatú stratégiu na realizáciu programového vyhlásenia v oblasti rozvoja bývania boli zo strany štátu prijaté a legislatívne upravené nástroje na podporu rozvoja bývania. Ide najmä o systém hypotekárneho úverovania, stavebného sporenia a systém štátnej podpory podľa zákona o  Štátnom fonde rozvoja bývania. Okrem účasti na týchto systémoch financovania, štát podporuje rozvoj bývania aj systémom dotácií na výstavbu nájomných bytov, technickej vybavenosti súvisiacej s výstavbou a užívaním bytov a na odstraňovanie systémových porúch bytových domov.
Realizované opatrenia po roku 1998 sa prejavili vo zvýšenom počte dokončených bytov. Pokiaľ za prvé tri roky predchádzajúceho volebného obdobia (roky 1995 až 1997) sa v priemere dokončovalo 6 529 bytov, za tri roky tohto volebného obdobia (roky 1999 až 2001) sa v priemere zvýšil počet dokončovaných bytov o 74% na 11 332 bytov. Ani tento výrazný nárast počtu dokončovaných bytov nestačil na plnenie záväzku z programového vyhlásenia vlády Slovenskej republiky, ktoré predpokladalo, že počty dokončovaných bytov sa v priemere zvýšia na dvojnásobok. Z pohľadu vlastníckej štruktúry v uvedenom období prevládala výstavba bytov do súkromného vlastníctva, keďže vykonané legislatívne opatrenia výraznejšie motivovali túto oblasť výstavby.
Popri časovom zaostávaní v počtoch dokončovaných bytov sa nedarilo ani dostatočne oživiť výstavbu nájomných bytov, určenú na bývanie sociálne slabých skupín obyvateľstva. Súkromní investori neprejavili o takúto výstavbu záujem a obce a mestá dôvodili, že nemajú na novú výstavbu nájomných bytov finančné prostriedky. Preto Ministerstvo výstavby a regionálneho rozvoja Slovenskej republiky vytvorilo v roku 2001 podmienky na financovanie výstavby nájomných bytov pre mestá a obce tak, aby ich kapitálový vklad sa minimalizoval na obstaranie stavebného pozemku, projektovej dokumentácie a na spolufinancovanie technickej vybavenosti, ktorá podmieňuje užívanie nájomných bytov. 
Zavedený spôsob podpory výstavby nájomných bytov sa stretol s veľkým záujmom miest a obcí. Pokiaľ v roku 1999 sa začalo s výstavbou len 115 nájomných bytov, v roku 2001 v dôsledku prijatých opatrení sa počet začatých nájomných bytov zvýšil na 3 663 a v I. polroku 2002 sa začalo s výstavbou 2 972 nájomných bytov.
Zvýšený záujem obcí o výstavbu nájomných bytov však nie je zdrojovo krytý tak, aby bolo zabezpečené plynulé financovanie programov podpory rozvoja bývania v roku 2002. V súčasnosti existujú dva varianty postupu ďalšieho zabezpečovania rozvoja výstavby nájomných bytov. Podľa prvého variantu Štátny fond rozvoja bývania bude vracať žiadosti miest a obcí, ktoré nemá zdrojovo kryté s tým, aby si žiadatelia obstarali na financovanie výstavby bankové úvery bonifikované z prostriedkov ministerstva. Pri tomto variante dôjde k výraznému spomaleniu výstavby obecných nájomných bytov a v prípade najmä menších obcí aj k ich zastaveniu. Podľa druhého variantu sa zdroje Štátneho fondu rozvoja bývania posilnia úverom z komerčnej banky tak, aby bolo možné žiadosti už na fond doručené uspokojiť, t.j. o 1 000 mil. Sk. Pri tomto variante nedôjde ku spomaleniu, ani k zastaveniu výstavby, ale súčasne bude potrebné navýšiť prostriedky vyčlenené v návrhu štátneho rozpočtu na rok 2003 pre podprogram výstavby nájomných bytov o rovnakú sumu. Poskytovanie úverov zo Štátneho fondu rozvoja bývania vo väčšom rozsahu si totiž vyžiada minimálne rovnaké požiadavky na poskytovanie dotácií na výstavbu nájomných bytov, ktoré Ministerstvo výstavby a regionálneho rozvoja SR nemá pre rok 2002 zabezpečené v rozpočte kapitoly a bude potrebné ich riešiť z prostriedkov štátneho rozpočtu v budúcom období. Vzhľadom na potrebu zabezpečenia kontinuity vo výstavbe obecných nájomných bytov ministerstvo odporúča prijať druhý variant riešenia.
Predkladaný materiál bol dňa 5.8.2002 prerokovaný v Porade ekonomických ministrov, ktorá odporučila, aby o spôsobe postupu ďalšieho zabezpečenia rozvoja výstavby nájomných bytov rozhodla vláda Slovenskej republiky.